14/01/2022 | Administración LocalMunicipal
Culleredo
Secretaría Xeral
Aprobación definitiva Regulamento Orgánico de Participación Cidadá

O Pleno do Concello, en sesión extraordinaria celebrada o día 20 de outubro de 2021, aprobou inicialmente o Regulamento Orgánico de Participación Cidadá. Transcorridos os prazos sinalados nos artigos 49 b) e 65.2 da vixente Lei 7/85, sen presentarse alegación ou requirimento algún, enténdese definitivamente aprobado o texto que se publica como Anexo e que entrará en vigor ao día seguinte da súa publicación íntegra no Boletín Oficial da Provincia, en cumprimento do disposto no art.70.2 da vixente Lei 7/85, do 2 de abrir, reguladora das Bases do Réxime Local. O Regulamento de Participación Cidadá revela o compromiso do Concello ante a cidadanía para fomentar a participación democrática e a transparencia nos asuntos públicos locais, de acordo co ordenamento constitucional e conforme aos principios da Carta europea da Autonomía Local e aos artigos 9.2 e 23.1 da Constitución Española de 1978. Este sistema de participación pretende estenderse a todos os aspectos da xestión pública local, tanto no que se refire estritamente ás actuacións que promove de forma directa o Concello, o seu Goberno e o Pleno, como as que realizan os organismos autónomos. Na súa elaboración tívose en conta a regulación que, en materia de participación cidadá, establece a Lei 7/1985 de 2 de abril, reguladora das bases de réxime local, na redacción dada pola Lei 57/2003 de 16 de decembro, de medidas para a modernización do goberno local. Esta Lei establece, en materia de participación cidadá, uns estándares mínimos que constitúen os mecanismos necesarios para a súa potenciación: o establecemento da necesidade de regulamentos orgánicos en todos os municipios en materia de participación cidadá, que determinen e regulen os procedementos e mecanismos axeitados para facela efectiva; a aplicación necesaria das novas tecnoloxías da información e a comunicación de forma interactiva, para facilitar a participación e a comunicación coa veciñanza, así como para facilitar a realización de trámites administrativos e a introdución na lexislación básica sobre réxime local das iniciativas cidadás, que poden constituír un importante instrumento participativo, que pode dar lugar, incluso, a consultas populares. En cumprimento do que establece o artigo 129 da Lei 39/2015 de 2 de outubro do procedemento administrativo común das administracións públicas, indícanse os principios que inspiraron esta regulación: a) Necesidade e eficacia. O interese xeral que persegue este regulamento é o de facilitar a participación cidadá nos asuntos públicos municipais dando cumprimento á demanda social e ao establecido na Constitución Española. O regulamento vixente nestos momentos quedou obsoleto e non responde adecuadamente a estas demandas. b) Proporcionaliadade. O contido é o mínimo imprescindible para acadar as finalidades desexadas. Non se restrinxen dereitos, senón todo o contrario, mellóranse as canles para poder exercelos e non se xeran outras obrigas á Administración municipal que non estean xa contempladas no marco institucional. c) Seguridade xurídica. A norma é coherente co conxunto do ordenamento xurídico vixente e xera un marco normativo estable, predicible, integrado e certo. O sistema político español, definido na Constitución de 1978, prevé a participación política a través da elección libre, directa e secreta, mediante sufraxio universal, das persoas que formarán parte das institucións do Estado. A Constitución declara o dereito da cidadanía para participar tamén de maneira directa na xestión dos asuntos públicos, e é por iso que o Concello de Culleredo ten un compromiso co afondamento na democracia, no sentido de complementar a democracia representativa coa democracia participativa directa. En cumprimento deste mandato constitucional de facilitar a participación da cidadanía na vida cultural, económica, política e social, o Concello de Culleredo comprométese a favorecer, impulsar e dinamizar o exercicio deste dereito, recoñecendo e comprometéndose a facer efectivos aqueles outros dereitos inherentes á condición cidadá, que son o dereito á información, o dereito de petición, de proposta, de consulta e de iniciativa cidadá, o dereito para ser escoitado/a e o de intervir nos plenos municipais e noutros órganos creados para ese efecto. O presente Regulamento pretende recompilar, completar e garantir o exercicio dos dereitos que a normativa recoñece aos cidadáns e cidadás na súa relación coa Administración Local e debe ser, á vez, motor dun maior aproveitamento cidadán deste amplo abano normativo. O Concello brindará á cidadanía, polas canles apropiadas, a posibilidade de expresar e intercambiar publicamente as súas opinións e as súas preocupacións nos ámbitos de actuación do municipio. O Concello manterá un diálogo aberto, transparente e continuo co movemento asociativo local e a sociedade civil local, que contribúa a mellorar a confianza das cidadás e cidadáns nas institucións, reforce os dereitos da cidadanía e contribúa á eliminación de desigualdades entre a muller e o home, promova a súa igualdade, loite contra a exclusión social e contra toda discriminación por razón de sexo, raza ou orixe étnica, relixión ou conviccións, discapacidade, idade, orientación sexual, ou outra situación susceptible de xerar discriminación. Tampouco deben ser alleas as políticas de promoción de emprego, e de esixencia na protección do medio e dos/as consumidores/as, así como a loita pola erradicación da pobreza. En poucas palabras, entre todas e todos temos que contribuír a consolidar unha cultura reforzada de consulta e diálogo que facilite a convivencia, a solidariedade, a tolerancia, a responsabilidade cidadá e os valores éticos, humanos e democráticos, afondando no desenvolvemento humano e na preocupación polo ben común. d) Transparencia. Para a elaboración do contido abriuse un prazo de exposición ao público coa finalidade de recoller achegas e ideas da cidadanía e das asociacións. En definitiva, os diversos mecanismos participativos creados e impulsados polas diversas leis existentes sitúan o noso réxime local na liña avanzada de promoción da participación que está adquirindo relevancia en todo o continente, impulsada polo Consello de Europa, e da que é unha importante manifestación a Recomendación do seu Comité de Ministros Rec (2001) 19, que serviu de fonte de inspiración para esta reforma. O obxecto deste Regulamento é regular as formas, medios e procedementos de participación das veciñas e veciños na xestión municipal, tanto individualmente como a través de entidades cidadás.1. O ámbito de aplicación desta normativa inclúe a todos os veciños e veciñas do municipio de Culleredo e ás asociacións para a defensa dos intereses xerais ou sectoriais da veciñanza que se recollen no artígo 72 da Lei de bases de réxime local, e que estean inscritas no Rexistro Municipal de Asociacións.2. Para efectos destas normas considérase veciño/a calquera persoa inscrita no Padrón Municipal de Habitantes.3. Para efectos destas normas considéranse entidades cidadás as que estean inscritas no Rexistro Municipal de Asociacións de acordo aos procedementos que se analizarán máis adiante, no capítulo II, do Título IV. O Concello comprométese a potenciar con especial atención intereses universais como a erradicación da pobreza, a saúde, a solidariedade, a educación, a integración dos colectivos en desvantaxe social e a cooperación para o desenvolvemento atendendo ás necesidades reais do municipio.1. Todos os veciños e veciñas de Culleredo teñen dereito a participar na xestión municipal directamente, xa sexa de maneira individual ou de forma colectiva a través das asociacións ou outro tipo de entidades cidadás.2. Para os efectos do presente Regulamento, este dereito de carácter xeral comprende os seguintes dereitos: a) Dereito a servizos públicos de calidade de competencia municipal. b) Dereito á accesibilidade universal, á igualdade e á non discriminación. c) Dereito de acceso universal a internet. d) Dereito de información e petición. e) Dereito a iniciativa popular. f) Dereito a proposta cidadá. g) Dereito de audiencia pública e intervención no Pleno. h) Dereito a formular queixas, reclamacións e suxestións. i) Dereito a consulta popular. j) Dereito de asociacionismo.3. Para posibilitar e promover o exercicio destes dereitos, o Concello habilitará mecanismos e canles de participación que se regulan neste Regulamento. Segundo os principios da actual Lei reguladora das bases de réxime local, todos os veciños e veciñas de Culleredo teñen dereito a utilizar e a esixir ao Concello a prestación dos seguintes servizos públicos: a) Iluminación pública, cemiterio, recollida de residuos e tratamento dos mesmos, limpeza viaria, abastecemento domiciliario de auga potable, rede de sumidoiros, acceso aos núcleos de poboación e pavimentación das vías públicas. b) Parque público e biblioteca pública. c) Protección Civil. d) Avaliación e información de situacións de necesidade social e atención inmediata a persoas en situación de risco ou de exclusión social. e) Prevención e extinción de incendios. f) Instalacións deportiva de uso público. O Concello garantirá o acceso das persoas con discapacidade física, psíquica e/ou sensorial aos servizos públicos, valorando as peculiaridades de cada caso. Así mesmo, garantirá o acceso de persoas e colectivos cuxos puntos de partida son de desvantaxe social debido a diversos factores como a etnia, o lugar de procedencia, o nivel socioeconómico ou o xénero, facilitando con iso a creación dun espazo de participación inclusivo. Todos os veciños e veciñas de Culleredo teñen dereito a contar coa infraestrutura municipal necesaria para exercer a participación cidadá, tanto no referente a espazos e lugares físicos, como ás Tecnoloxías da Información e Comunicación (TIC). 1. O Concello informará á poboación dos acordos dos órganos de goberno municipais, das normas e, en xeral, de todas as súas actuacións.2. Estas informacións serán divulgadas de forma aberta, sinxela e apropiada, de maneira que poidan ser coñecidas e comprendidas por todos os cidadáns e cidadás. Para isto, empregarase algún ou varios dos seguintes medios: a) Publicacións municipais. b) Radio municipal. c) Web municipal. d) Taboleiro de anuncios. e) Exposición en lugares de concorrencia pública: equipamentos municipais, sedes de entidades cidadás, centros comerciais etc. f) Boletíns oficiais. g) Todo un conxunto de TIC (Tecnoloxías da Información e a Comunicación) nas que se inclúen as redes sociais e a web municipal para establecer un diálogo e un intercambio de información de dobre sentido, de tal forma que a cidadanía tamén poidan achegar información. h) Calquera outro que favoreza a difusión das informacións. Nas dependencias municipais, así como a través da web municipal, crearase unha Oficina de Atención á Cidadanía coas seguintes funcións: a) Coordinar as iniciativas cidadás. b) Informar ao público dos fins, competencias e funcionamento dos distintos órganos e servizos dependentes do Concello, así como os trámites administrativos dos expedientes, para o seguimento dos mesmos. O Concello promoverá e fará uso das novas tecnoloxías como medio alternativo para unha eficaz difusión dos seus servizos e actividades, así como para establecer un diálogo, proporcionando un achegamento progresivo aos/ás habitantes de Culleredo. Por medio delas poderase: a) Facilitar ao máximo as xestións coa Administración Local. b) Mellorar a transparencia da Administración, incorporando á rede toda a información de carácter público que se xere no termo municipal. c) Potenciar a relación entre administracións a través de redes telemáticas para beneficio da poboación. d) Posibilitar a realización de trámites administrativos municipais. e) Posibilitar o emprego da firma electrónica, de acordo coas leis e regulamentos que se desenvolvan. f) Facilitar á poboación o coñecemento da rede asociativa local. g) Establecer un diálogo no que se intercambie información de maneira bidireccional entre o Concello e a cidadanía. h) Aquelas outras que se poidan establecer neste Regulamento.1. O Concello propiciará o acceso aos medios de información municipais da veciñamza e das entidades cidadás, para o que establecerá canles e prazos, segundo as características do medio e do interese que se manifeste.2. O Concello garantirá na medida do posible as colaboracións e informacións das entidades cidadás nos medios de información municipais coa única limitación do espazo dispoñible nos mesmos. Todos os veciños e veciñas de Culleredo teñen dereito a: a) Coñecer o estado da tramitación dos procedementos nos que teñan a condición de persoas interesadas e obter copias de documentos contidos neles. b) Acceder aos arquivos e rexistros públicos e a obter copia dos mesmos, coas limitacións que estipulan os artígos 14 e 15 da Lei 19/2013, de 9 de decembro, de transparencia, acceso á información pública e bo goberno. c) Coñecer os acordos públicos dos órganos de goberno municipais. d) Coñecer os plans e actuacións municipais en trámite para potenciar a participación cidadá. e) Aqueles outros que se poidan establecer neste Regulamento, ou que vaian xurdindo co desenvolvemento dos procesos de participación para facer que esta chegue a toda a cidadanía. As asociacións para a defensa dos intereses xerais ou sectoriais da veciñanza que se recollen no artígo 72 da Lei de bases de réxime local, así como os veciños e veciñas que participan a título individual, teñen os seguintes dereitos: a) Celebrar reunións informativas con concelleiras/os delegadas/os sobre asuntos da súa competencia, previa petición por escrito e no prazo máximo de 30 días naturais desde a presentación da mesma a través do Rexistro Xeral de Entrada municipal ou por calquera dos medios previstos no artigo 16.4 da Lei 39/2015, de 1 de outubro, do procedemento administrativo común das administracións públicas. b) Recibir información das convocatorias de todos os órganos colexiados do goberno municipal. c) Dispoñer dunha canle de participación a través da web municipal onde poder atopar estas informacións ademais de poder realizar consultas en liña. d) Aqueles outros que se poidan establecer neste Regulamento.1. O dereito de petición exercitarase conforme ao que dispón da Lei orgánica 4/2001, de 12 de novembro, reguladora do dereito de petición.2. O exercicio do dereito de petición poderá ser individual ou colectivo.3. As peticións poderán versar sobre calquera asunto ou materia comprendida no ámbito de competencias municipais, con independencia de que afecten exclusivamente á persoa peticionaria ou sexa de interese colectivo ou xeral.4. Non poderán ser obxecto do dereito de petición aquelas solicitudes, queixas ou suxestións para as que o ordenamento xurídico estableza un procedemento específico distinto ao regulado na Lei.1. As peticións formularanse mediante escrito dirixido ao Concello, indicando os datos da persoa solicitante, o obxecto da petición e a persoa ou área destinataria, así como o lugar ou medio elixido para a práctica das notificacións. As peticións colectivas serán firmadas por todos/as os/as peticionarios/as, debendo figurar xunto á firma de cada un deles/as o seu nome e apelidos. No caso de que o escrito de petición non reúna os requisitos anteriores, requerirase á persoa peticioniaria para que emende os defectos advertidos no prazo de dez días co aviso de que, de non facelo, darase por desistida a súa petición, notificándoselle o seu arquivo con expresión da causa.2. Non se admitirán peticións nas que o obxecto sexa alleo á competencia municipal, nin aquelas sobre as que exista un procedemento administrativo xa iniciado, en tanto sobre o mesmo non recaese acordo ou resolución firme.3. A inadmisión dunha petición será sempre motivada e deberá acordarse e notificarse á persoa peticionaria nos trinta días hábiles seguintes aos da súa presentación. Cando a declaración de inadmisibilidade dunha petición se basee na falta de competencia da persoa ou área destinataria, remitirase esta á institución, administratición ou organismo que estime competente no prazo de dez días e comunicarallo así á persoa peticionaria.4. O Concello, unha vez recibida a petición, acusará recibo da mesma e comunicarallo á persoa interesada dentro dos dez días seguintes á súa recepción.5. Unha vez que se admita a trámite unha petición, o Concello deberá contestala e notificar a contestación no prazo máximo de trinta días hábiles a contar desde a data da súa presentación.6. Se a petición se estimase fundada, o Concello deberá atendela e adoptará as medidas oportunas para lograr a súa plena efectividade.7. A resposta recollerá, como mínimo, os termos nos que a petición foi tomada en consideración por parte do Concello e incorporará as razóns e motivos polos que se acorda acceder ou non á petición. No caso de que se adopte calquera acordo, medida ou resolución específica, agregarase á contestación.1. Os veciños e veciñas que gocen de dereito de sufraxio activo nas eleccións municipais poderán exercer a iniciativa popular, presentando propostas de acordos, actuacións ou proxectos de regulamentos en materias de competencia municipal, nos termos regulados no artigo 70 bis da Lei reguladora de bases de réxime local.2. Estas iniciativas deberán estar subscritas polo menos polo 10 % da poboación empadroada no municipio.3 As iniciativas poderán, no seu caso, levar incorporada unha proposta de consulta popular local, que será tramitada polo procedemento e cos requisitos do Capítulo VI do Título II, deste Regulamento.1. Tales iniciativas requirirán informe previo de legalidade do secretario/a do Concello, así como o informe do interventor/a cando afecte a dereitos e obrigas de contido económico do Concello.2. Vista a legalidade da iniciativa, nos termos que xa se mencionaron, o Concello someterá esta a información pública durante un prazo dun mes, excepto por razóns de urxencia que aconsellasen un prazo máis curto, sendo neste caso de dez días.3. O Concello, unha vez que conclúa o prazo de exposición pública, someterá as iniciativas a debate e votación no Pleno.4. A decisión terá en conta principalmente o interese público da iniciativa.5. Antes do debate e votación plenaria, o Concello poderá solicitar aclaracións complementarias á persoa ou colectivo que fixo a proposta.6. No caso de que o Pleno do Concello aprobe a iniciativa cidadá, farase pública a forma e o calendario en que se levará a cabo, e destinará a partida económica correspondente. Os veciños e veciñas de Culleredo teñen o dereito de audiencia pública, que consiste en facer reunións específicas abertas a toda a veciñanza que o desexe, para ser informada e escoitada respecto a temas de competencia municipal e de especial relevancia para o municipio.1. O/a alcalde/sa ou calquera dos concelleiros/as delegados/as convocarán a audiencia pública, xa sexa por iniciativa propia ou a pedimento da cidadanía.2. Poden solicitar unha audiencia pública os órganos de participación existentes, as entidades cidadás, ou calquera persoa cidadá de forma individual, sempre que presenten o apoio do 3 % da poboación empadroada no municipio maior de 18 anos, mediante firmas verificables.3. As audiencias públicas que solicite a cidadanía de Culleredo celebraranse nun prazo non superior a trinta días naturais tras a presentación das firmas no Rexistro municipal de entrada, exceptuando aquelas que por motivacións implícitas ás mesmas deban resolverse por vía de urxencia, coa condición de que poida obxectivarse.1. As sesións do Pleno Municipal serán públicas, salvo nos casos que prevé o artigo 70.1 da Lei 7/1985, do 2 de abril, e o artigo 253 da Lei 5/1997 de 22 de xullo da administración local de Galicia. Non serán públicas as sesións da Xunta de Goberno Local nin as sesións das comisións informativas.2. Cando algunha das asociacións ou entidades cidadás, debidamente inscritas no Rexistro Municipal de Asociacións, desexe efectuar unha exposición ante o Pleno en relación con algún punto do día do mesmo, deberá solicitalo por escrito ao alcalde ou alcaldesa a través do Rexistro municipal. Esta solicitude poderá facerse ata as 14:00 h do seguinte día hábil á convocatoria do Pleno ordinario no que se pretenda participar. O asunto para tratar deberá referirse sempre aos temas que se inclúen nas competencias municipais.3. A asociación ou entidade cidadá que efectúe a petición de intervención deberá dirixirse ao Pleno a través dun único representante membro da xunta directiva da mesma. Para que este representante poida participar no Pleno en nome da citada asociación terá a obriga de presentar o acordo asembleario onde se avale esa intervención en nome da asociación. O prazo de entrega deste acordo será ata unha hora antes da celebración da sesión plenaria.4. O/a representante que se designe poderá facer a súa intervención durante un tempo máximo de 5 minutos, correspondendo ao alcalde ou alcaldesa controlar ese tempo.5. O escano cidadán: a persoa que designe a asociación en acordo asembleario deberá situarse de fronte á corporación para facer a súa exposición.6. Rematada a sesión do Pleno, o alcalde ou a alcaldesa pode establecer unha quenda de rogos e preguntas do público asistente sobre temas concretos de interese municipal. Corresponde ao alcalde ou á alcaldesa ordenar e pechar esta quenda. Toda persoa, natural ou xurídica, de forma individual ou colectiva, poderá presentar ante o Concello queixas, reclamacións e suxestións respecto de calquera actividade ou servicio de competencia municipal, sen prexuízo do dereito a interpoñer os recursos administrativos ou xurisdicionais pertinentes.1. As queixas, reclamacións e suxestións deberán ser formuladas por escrito e entregadas no Rexistro municipal de entrada ou nalgún dos rexistros previstos no artigo 16.4 da Lei 39/2015, de 1 de outubro, do procedemento administrativo común das administracións públicas, xunto co formulario que, no seu caso, establecerá a Alcaldía.2. Esta presentación poderase levar a cabo ben de forma presencial ou telemática no caso de ser un dos suxeitos obrigados polo artigo 14.2 da Lei 39/2015, isto é persoas xurídicas, entidades sen personalidade xurídica, quen exerza unha actividade profesional para a que se requira de colexiación obrigatoria, para os trámites e actuacións que realicen coas administracións públicas no exercicio desta actividade profesional, entendéndose por incluídos os notarios e rexistradores da propiedade e mercantís, quen represente a unha persoa interesada que estea obrigada a relacionarse electronicamente coa administración, e as persoas empregadas das administracións públicas para os trámites e actuacións que realicen con estas por razón da súa condición de empregadas públicas.3. O escrito poderá presentarse individual ou colectivamente. As entidades cidadás poderán facelo tanto de forma individual como agrupadas por intereses territoriais ou sectoriais.4. As propostas e queixas deberán incluír a identidade de quen as formula e o medio elixido para recibir a resposta, agás as persoas obrigadas a comunicarse electronicamente coa administración.1. As queixas e suxestións que se formulen inadmitiranse a trámite por algún dos seguintes motivos: a) Abuso ou reiteración de queixas, suxestións e reclamacións en relación co mesmo tema ou que xa se contestaran con anterioridade. b) Queixas, suxestións ou reclamacións que se refiran a información que estea en curso de elaboración ou de publicación xeral. c) Aquelas que se dirixan a un órgano que non sexa competente ou se descoñeza a competencia.2. De ser admisibles e, unha vez que se admitan, serán visibles pola cidadanía, empregando os medios físicos ou dixitais do Concello, coas condicións legais de protección de datos de carácter privado que establece a Lei orgánica 3/2018, de 5 de decembro de protección de datos persoais e garantía dos dereitos dixitais.3. O Concello deberá acusar recibo da queixa ou suxestión dentro dos dez días seguintes á súa recepción.4. O Concello poderá declarar inadmisible, conforme os criterios que se recollen nas letras a), b) e c) do apartado 1 deste artigo, a queixa ou suxestión sempre de forma motivada e nos quince días hábiles seguintes ao da presentación da mesma.5. O Concello deberá contestar á queixa ou suxestión nun prazo máximo de trinta días naturais, salvo que esta se declarase inadmisible.6. A contestación será visible por toda a cidadanía, empregando os medios físicos ou dixitais do Concello. As demandas de información que non poidan ser atendidas de maneira inmediata pola Oficina de Atención á Cidadanía, tal e como se establece no artigo 9 deste Regulamento, serán tratadas conforme ao disposto no apartado anterior.1. O Concello, de acordo co previsto no artigo 71 da Lei 7/1985, reguladora das bases do réxime local, e no artigo 257 da Lei 5/1997, do 22 de xullo, de administración local de Galicia, facilitará a consulta da cidadanía.2. O alcalde ou a alcaldesa, previo acordo do Pleno, por maioría absoluta, poderá someter a consulta popular os asuntos da competencia propia municipal e de carácter local que sexan de especial importancia para os intereses da veciñanza, salvo os relativos ás facendas locais.3. O procedemento será o seguinte: a) A Corporación local remitirá á Xunta de Galicia unha copia literal do acordo adoptado polo Pleno do Concello, prcisando os termos exactos da consulta. b) O Consello da Xunta de Galicia enviará a solicitude municipal ao Goberno do Estado, coa que se achegará, de ser o caso, un informe sobre a conveniencia de efectuar a consulta, de conformidade co interese xeral de Galicia. c) Corresponderalle ao Goberno do Estado autorizar a consulta. d) Unha vez que se conceda a autorización, de ser o caso, e de conformidade coa resolución municipal, o Consello da Xunta de Galicia convocará a consulta popular mediante Decreto. Este Decreto incluirá o texto íntegro da disposición ou decisión obxecto da consulta, sinalará claramente a pregunta ou preguntas que teña que responder o corpo electoral convocado e determinará a data na que deba facerse a consulta a cal quedará incluída entre os trinta e os sesenta días posteriores á data de publicación do Decreto. O Decreto publicarase no Diario Oficial de Galicia e no Boletín Oficial da provincia correspondente. Ademais, anunciarase nun dos xornais de maior difusión da Comunidade Autónoma e colgarase no taboleiro de anuncios do Concello.1. Co fin de coñecer en todo momento as demandas cidadás, a opinión respecto dos servizos municipais e as necesidades da veciñanza de Culleredo, poderán levarse a cabo sondaxes de opinión, enquisas de satisfacción (a través de preguntas tipificadas dirixidas a unha mostra representativa da poboación) e calquera outro método cuantitativo ou cualitativo de investigación social.2. Os resultados destas sondaxes de opinión serán públicos e publicitaranse a través dos medios de comunicación municipais nun prazo máximo de dous meses tras a finalización dos mesmos.3. Ademais, contarase coa posibilidade de realizar enquisas en liña e foros temáticos na páxina web municipal.1. Os Consellos Sectoriais son órganos de carácter informativo, de control e de formulación de propostas, que permiten a participación cidadá na xestión de cada un dos sectores ou áreas da actividade municipal. Son, por tanto, órganos de participación de carácter temático.2. Corresponderá ao Pleno Municipal a creación dos consellos sectoriais que considere adecuados para o fomento da participación cidadá, intentando que o ámbito material de actuación coincida coa de cada unha das comisións informativas.3. Os Consellos Sectoriais deberán ser aprobados en sesión plenaria, previo informe da comisión informativa correspondente.1. Os Consellos Sectoriais estarán constituídos, polo menos, por: a) Presidencia: O/a alcalde/sa ou concelleiro/a delegado/a de cada área e, no seu caso, de servizo, en quen o/a alcalde/sa delegue. b) Un representante por cada un dos partidos políticos con representación no Pleno e cada un/unha dos/as concelleiros/as non adscritos/as, non podendo supoñer o conxunto deles máis do 50 % do total de membros do Consello. c) Un representante por cada unha das asociacións inscritas no Rexistro Municipal de Asociacións relacionados co sector e con interese na materia. Designarase unha persoa suplente por cada titular. d) Secretaría: un traballador/a municipal con voz pero sen voto.2. A composición definitiva de cada Consello Sectorial quedará establecida no seu Regulamento Interno de Funcionamento, deberá ter en conta as peculiaridades do sector correspondente e velará por asegurar a inclusión de todas as estruturas de participación non reguladas a través deste Regulamento. Será competencia dos Consellos Sectoriais: a) Fomentar a protección e a promoción da calidade de vida dos sectores implicados. b) Promover e fomentar o asociacionismo e a colaboración e coordinación entre as diferentes entidades que actúen no ámbito obxecto do Consello, xa sexan públicas ou privadas. c) Asesorar ao Concello nas actuacións que este realice no ámbito de actuación do Consello: c.1) Debate e valoración dos asuntos que presente o Concello, especialmente a información, seguimento e avaliación dos proxectos anuais. c.2) Elaboración de propostas. d) Solicitar información do Concello, previa petición razoada, dos temas de interese para o Consello. e) Promover a realización de estudos, informes e actuacións vinculadas ao sector. f) Fomentar a aplicación de políticas e actuacións municipais integrais encamiñadas á defensa dos dereitos da persoas. Os Consellos Sectoriais, sen prexuízo da súa autonomía organizativa, promoverán un funcionamento transparente, horizontal e contínuo que permita a todas as persoas participar, e cumprirán as seguintes normas xerais de funcionamento: a) Reuniranse, como mínimo, unha vez ao ano con carácter ordinario e cantas veces sexa necesario a xuízo do presidente ou presidenta con carácter extraordianrio. b) As actas dos Consellos remitiranse a todos os membros do mesmo. Ademais, todas as entidades relacionadas co medio poderán solicitar unha copia mediante petición á secretaria/o do mesmo a través do Rexistro municipal. c) Tras a súa formación e constitución, cada Consello Sectorial dotarase dun regulamento interno de funcionamento. d) O Concello de Culleredo poñerá a disposición dos Consellos Sectoriais a infraestrutura física e dixital municipal para facer posible o desenvolvemento da súa actividade. Este Consello é o órgano máis amplo de participación cidadá. A súa finalidade é promover e canalizar unha reflexión conxunta das asociacións e entidades ao redor dos distintos temas que afecten á vida cotiá do municipio, impulsando unha maior corresponsabilidade da cidadanía nos asuntos municipais. Este Consello estará composto por: · Presidencia: o alcalde ou a alcaldesa ou, de ser o caso, o/a alcalde/esa en funcións. · Vicepresidencia: o/a concelleiro/a de Participación Cidadá ou outro/a concelleiro/a no que delegue. · Unha persoa representante de cada formación política con representación na Corporación municipal. · Dous representantes de asociacións de veciños, propostos polas propias asociacións. · Tres representantes de cada un dos outros consellos sectoriais. · O/a secretario/a municipal ou a persoa que legalmente o/a substitúa. As súas funcións serán as seguintes: a) Informar sobre o plan de actuación municipais. b) Informar das consultas populares que se queiran levar a cabo a pedimento do Concello de Culleredo. c) Debater e valorar as conclusións dos estudos e traballos sobre temas estratéxicos que realice o Concello. d) Debater e valorar os temas de interese xeral que presenten os Consellos Sectoriais. e) Promover a participación cidadá nas distintas áreas de xestión. f) Fomentar o asociacionismo no Concello de Culleredo. g) Recibir información sobre os temas de interese do Concello. h) Previa petición, recibir información dos asuntos que se demanden. · Este Consello reunirase o terceiro martes do mes de outubro con carácter ordinario, e con carácter extraordinario tantas veces como sexa necesario a xuízo da presidencia ou a pedimento de, polo menos, 2/3 dos membros do Consello. · Os acordos adoptaranse por maioría simple. · Levantarase unha acta de cada reunión na que conste o nome de cada un dos membros que asistan á reunión, os asuntos que se traten e os informes que se emitan. · Para que o Consello se poida constituír en primeira convocatoria, será necesaria a presenza do/a presidente/a e do/a secretario/a e da metade mais un do total dos membros. A segunda convocatoria validarase cos membros presentes, nunca inferior a tres, sen contar á Presidencia e á Secretaría. · O Consello Xeral de Participación Cidadá poderá crear no seu seo as comisións de estudo que considere oportunas, respectando na súa creación a proporción que haxa no propio Consello. · O Concello dotará a este Consello Xeral dos medios humanos e materiais necesarios para o cumprimento da súa función.1. Os Foros e Observatorios Locais son encontros, principalmente de carácter presencial, nunha ou varias datas que se determinen, dos/as responsables municipais coa cidadanía para que esta poida recibir información, presentar e debater propostas en relación a unha determinada actuación pública, actividade ou programa de actuación.2. Será obxecto dos Foros e Observatorios Locais tratar os temas que afecten a un sector ou ámbito da poboación en concreto. Os Foros e Observatorios Locais compoñeranse: a) Presidencia: o/a alcalde/sa ou concelleiro/a en quen delegue. b) Dous representantes das asociacións inscritas no Rexistro Municipal de Asociacións que estean vinculadas por un interese directo co obxecto que se trate no Foro ou Observatorio Local. c) A cidadanía, a título individual, que estea vinculada directamente co obxecto a tratar no Foro ou Observatorio Local. d) Por proposta de calquera dos seus membros, e tras a aprobación no Pleno, poderán asistir como asesores/as e/ou observadores/as, concelleiros/as e técnicos/as municipais, así como profesionais ou persoas con especial interese ou coñecemento na materia que se trate. e) Secretaría: un traballador/a municipal con voz pero sen voto. Serán competencias dos Foros e Observatorios Locais: a) Estudar e analizar a situación da materia que trate o Foro e/ou Observatorio Local no municipio. b) Canalizar a participación directa na xestión municipal dos asuntos que afecten a máis dunha área de actividade do Concello, das persoas e das entidades afectadas ou interesadas, establecendo para este efecto os mecanismos necesarios de información, estímulo e seguimento das actividades municipais. c) Promover a colaboración entre as persoas e entidades vinculadas á temática que se aborda no Foro ou Observatorio Local. d) Velar e colaborar no desenvolvemento das políticas e actuacións na materia referente ao Foro ou Observatorio Local. e) Participar na toma de decisións sobre as medidas a adoptar polo Concello na temática do Foro ou Observatorio Local: e.1) Escoitando e debatendo as demandas cidadás ao respecto. e.2) Elaborando propostas en forma de ditames e informes. f) Controlar a execución, por parte do Concello, das actuacións que aprobase a partir dos informes que emitise o Foro ou Observatorio Local. Os Foros e Observatorios Locais cumprirán as seguintes normas xerais de funcionamento: a) Reuniranse, como mínimo, unha vez ao ano. b) Tomará os acordos por consenso e, en caso de non chegar a tal fin, pola maioría de votos dos membros asistentes. Remitirán acta de todas as reunións aos membros do Foro no prazo máximo dun mes desde a celebración da reunión. Así mesmo, o Concello publicará as actas na súa web municipal. c) O Concello deberá presentar en cada Foro ou Observatorio Local o plan anual de actuacións para o sector correspondente. Os orzamentos participativos son unha ferramenta para que os veciños e veciñas de Culleredo interveñan directamente na vida municipal, propoñendo actuacións a realizar polo Concello que impliquen consignación orzamentaria, como forma de mellorar o municipio de Culleredo no seu conxunto e os barrios e parroquias en concreto. Estas propostas de investimento poderán supoñer ata un 25 % do anexo de investimentos do orzamento, sendo o Goberno municipal quen comunique e faga pública a cantidade equivalente a esta porcentaxe.1. Toda a veciñanza ou as asociacións e entidades cidadás incritas no Rexistro Municipal de Asociacións que reúnan os requisitos que se sinalan no artigo seguinte poderán achegar proxectos de investimento ata o día 8 de setembro de cada ano, e se este fose inhábil, ata o seguinte día hábil posterior.2. O persoal técnico do Concello avaliará e informará sobre os proxectos de investimento que se presenten e asesorará sobre que propostas poderían pasar a formar parte do proxecto inicial do Orzamento Xeral do ano seguinte.3. Toda a información sobre o procedemento de achega de propostas publicarase na páxina web municipal.1. As persoas físicas deberán: a) Ter cumpridos os 18 anos de idade. b) Estar empadroadas no municipio desde o 31 de decembro do ano anterior.2. As asociacións e as entidades cidadás deberán estar debidamente inscritas no Rexistro Municipal de Asociacións.1. Os dereitos e accións recoñecidos aos veciños e veciñas de Culleredo neste Regulamento tamén poderán ser exercidos polas entidades cidadás a través dos seus representantes.2. O Concello fomentará e apoiará o crecemento do tecido asociativo. Para iso, utilizará diversos medios técnicos e económicos, como subvencións, convenios e axuda profesional.3. O Concello promoverá e fomentará as experiencias de autoxestión de espazos públicos que pon a disposición da veciñanza, tales como os centros sociais. Para poder exercer os dereitos que contén este Regulamento, as asociacións para a defensa dos intereses xerais ou sectoriais da veciñanza deberán rexistrarse previamente no Rexistro Municipal de Asociacións. O Rexistro Municipal de Asociacións ten dous obxectivos fundamentais, no marco dunha correcta política municipal de fomento do asociacionismo e a participación cidadá: a) Recoñecer ás entidades rexistradas e garantir o exercicio dos dereitos recoñecidos neste Regulamento e na lexislación vixente. b) Permitir ao Concello de Culleredo coñecer en todo momento os datos máis importantes do tecido asociativo da cidade. Poden inscribirse no Rexistro Municipal de Asociacións as entidades que cumpran os seguintes requisitos: a) Carecer de ánimo de lucro. b) Estar legalmente constituídas. c) Ter o seu domicilio social ou unha oficina delegada en Culleredo. d) Ter un dos seguintes obxectivos: d.1) A defensa, o fomento ou a mellora dos intereses xerais ou sectoriais dos veciños e veciñas de Culleredo. d.2) Que realicen a súa actividade asociativa no termo municipal de Culleredo, e que poidan ter como finalidade a defensa, o fomento ou a mellora da situación da cidadanía dos países en vías de desenvolvemento ou do Terceiro Mundo. As entidades que desexen inscribirse no Rexistro Municipal de Asociacións deberán presentar: a) Instancia dirixida ao alcalde ou á alcaldesa coa solicitude da inscrición no Rexistro. b) Acta constitutiva asinada por todas as persoas fundadoras en todas as súas páxinas. c) Copia dos Estatutos vixentes. d) Número de inscrición no Rexistro de Asociacións da Xunta de Galicia ou no rexistro competente. e) Acta ou certificación da última Asemblea Xeral, ou órgano equivalente, na que fose elixida a Xunta Directiva vixente no día da inscrición. f) Domicilio social ou dirección da oficina delegada no termo municipal de Culleredo, así como o teléfono e dirección electrónica de contacto. g) Código de identificación fiscal. h) Certificado do/a secretario/a da entidade do número de socios e socias, inscritos no momento da solicitude. i) Informe anual das súas actividades, salvo as de recente creación. j) Orzamento anual da entidade. No termo dun mes desde a solicitude de inscrición, salvo que esta se tivese que interromper pola necesidade de emendar deficiencias na documentación, o alcalde ou a alcaldesa, ou no seu caso o/a concelleiro/a delegado/a correspondente, decretará a inscrición da entidade no Rexistro Municipal de Asociacións e notificaráselle esta resolución, co número de inscrición asignado.1. As entidades rexistradas están obrigadas a notificar ao Concello calquera modificación dos datos incluídos na documentación que serviu de base para a inscrición, dentro do mes seguinte ao da data en que esta modificación se produza.2. As entidades rexistradas presentarán anualmente ao Concello, antes do último día do mes de xaneiro, unha relación das actividades realizadas o ano anterior, así como o número de persoas asociadas a 31 de decembro, coa finalidade de que o Rexistro se manteña actualizado.1. O Rexistro Municipal de Asociación dependerá da Concellaría de Participación Cidadá ou a concellaría que, dado o caso, asuma a competencia e os seus datos serán públicos, coas restricións que prevexa a normativa vixente en cada momento.2. Os datos do Rexistro serán enviados, unha vez por trimestre, a todos os servizos e áreas do Concello co obxecto de facilitar a súa relación coas asociacións e entidades cidadás.3. As certificacións que se expidan sobre os datos rexistrais soamente acreditarán a condición de entidade rexistrada no Rexistro Municipal de Asociacións. As asociacións e entidades cidadás rexistradas no Rexistro Municipal de Asociacións, poderán ser declaradas Entidades de Interese Público Municipal cando cumpran os seguintes requisitos: a) Levar tres anos consecutivos inscritas no Rexistro Municipal de Asociacións. b) Que teñan como obxectivo social a defensa dos intereses xerais ou sectoriais das/os veciñas/os e realicen as súas actividades en relación con algún dos ámbitos de actuación municipal. As asociacións ou entidades cidadás que desexen solicitar a Declaración de Interese Público Municipal deberán presentar a seguinte documentación: a) Instancia dirixida ao alcalde ou á alcaldesa na que se solicite a Declaración. b) Copia da Acta da Asemblea na que se acordou a solicitude da Declaración. c) Memoria das actividades ou servizos que cumpran cos requisitos que establece o artigo 50 deste Regulamento.1. O Concello de Culleredo, co fin de apoiar o crecemento e o fortalecemento do tecido asociativo, incluirá no seu orzamento anual unha dotación económica para subvencionar a realización de proxectos ou actividades de interese para a cidade por parte de entidades cidadás.2. O Concello realizará unha convocatoria anual para a concesión destas subvencións ás asociacións e entidades inscritas no Rexistro Municipal de Asociacións que deberá incluír os criterios para concedelas e para determinar a súa contía, sen prexuízo da existencia doutras convocatorias ao longo do ano. Só poderán ser beneficiarias aquelas asociacións ou entidades queestean inscritas no Rexistro Municipal de Asociacións e teñan como obxetivo a defensa, o fomento ou a mellora dos intereses xerais ou sectoriais dos veciños e veciñas de Culleredo.3. O Concello de Culleredo, no ámbito das súas competencias, poderá establecer coas entidades cidadás rexistradas no Rexistro Municipal de Asociacións, convenios de colaboración en programas de interese social.4. Nesta materia, estarase ao disposto na Ordenanza Xeral de Subvencións do Concello de Culleredo; na Lei 38/2003, xeral de subvencións; e na Lei 9/2017, do 8 de novembro, de contratos do sector público, pola que se transpoñen ao ordenamento xurídico español as Directivas do Parlamento Europeo e do Consello 2014/23/UE e 2014/24/UE, do 26 de febreiro de 2014.1. O Concello de Culleredo proporcionará os seguintes servizos ás entidades rexistradas no Rexistro Municipal de Asociaciós, aos colectivos, plataformas e coordinadoras cidadás sen personalidade xurídica e a todos os veciños e veciñas do municipio: a) Asesoría ó/á novo/a veciño/a, coa función de asesorar á nova veciñanza que se traslade a residir ao municipio, en materia de empadroamento, escolarización, servizos sociais e outras materias de competencia municipal. b) Asesoría para asociacións e entidades sociais. coa función de prestar asesoramento para a súa válida constitución e informar sobre axudas e subvencións e como solicitalas. O Concello de Culleredo procurará a existencia de espazos de encontro para o tecido asociativo e os colectivos cidadáns.1. O Concello promoverá e realizará campañas informativas para o desenvolvemento dos valores solidarios, democráticos e de participación na vida pública, como eixos esenciais da convivencia.2. Promoverase o cooperativismo integral.3. Reforzaranse as políticas horizontais e de consenso. A aparición de novos modelos, experiencias ou sistemas que favorezan a participación poderán ser incorporados a este Regulamento, por proposta do Pleno e/ou do/a alcalde/sa e aprobado polo Pleno da Corporación por maioría absoluta ao ser unha modificación dun regulamento orgánico. O Concello dará a máxima difusión ao contido deste Regulamento utilizando para iso campañas específicas en todos os medios de comunicación municipais. No non previsto neste Regulamento, estarase ao disposto nas seguintes normas: Lei 7/1985 reguladora das bases de réxime local; Real decreto 2568/1986, polo que se aproba o Regulamento de Organización, Funcionamento e Réxime Xurídico das Entidades Locais; Lei orgánica 4/2001 reguladora do dereito de petición; Lei 39/2015, do 1 de outubro, do procedemento administrativo común das administracións públicas; Lei 40/2015, do 1 de outubro, de réxime xurídico do sector público; Lei 38/2003 xeral de subvencións; Lei orgánica 1/2002, reguladora do dereito de asociación; Lei 5/1997, do 22 de xullo, de administración local de Galicia, Ordenanza Xeral de Subvencións do Concello de Culleredo; Ordenanza Reguladora da Utilización de Edificios, Locais e Instalacións Municipais, a lei de transparencia (estatal e autonómica) e a Ordenanza Municipal de Transparencia, Acceso á Información e Reutilización. Desde a data de entrada en vigor deste Regulamento quedan derrogadas todas as disposicións contidas en ordenanzas e regulamentos municipais que se opoñan ao disposto no mesmo. En particular, queda derrogado o Regulamento orgánico de Participación Cidadá aprobado polo Pleno o 20 de outubro de 2007, publicado no BOP nº 29 de 4 de febreiro de 2008, o Regulamento do Consello Xeral de Participación Cidadá aprobado polo Pleno de 30 de outubro de 2007, publicado no BOP nº 29 de 4 de febreiro de 2008 e o Regulamento marco dos Consellos Sectoriais aprobado polo Pleno o día 30 de outubro de 2007, publicado no BOP nº 29 de 4 de febreiro de 2008.” Contra a aprobación definitiva deste regulamento poderá interpoñerse recurso contencioso-administrativo ante o Xulgado do Contencioso-Administrativo da Coruña que corresponda, no prazo de dous meses desde o día seguinte ao da publicación deste anuncio no Boletín Oficial da Provincia da Coruña. Culleredo, 12 de xaneiro de 2022 O alcalde-presidente José Ramón Rioboo Castro